Jacob Buksti (S), 2001-04-27:
Jeg vil da gerne takke forslagsstillerne for den generelle interesse for færdselssikkerheden og for færdselslovens overholdelse, som det her lovforslag er et udtryk for.
Det er jo altid interessant, at lovgivere mener, at vi skal overholde loven.
Forslaget indebærer, at bilister og motorcyklister, der overskrider de tilladte hastighedsgrænser i færdselsloven, som til almindelig forbrugeroplysning er 50 km/t, 80 km/t og 110 km/t, førere af registreringspligtige knallerter, der overskrider den tilladte hastighedsgrænse på 45 km/t, samt i visse tilfælde førere af tunge køretøjer, der overskrider særlig lave hastighedsgrænser på højst 30 km/t, ved en hastighedsoverskridelse på mere end 50 pct. mod nu 70 pct. ud over den ganske betragtelige bøde, som denne hastighedsoverskridelse udløser, vil få frakendt førerretten betinget.
En betinget frakendelse indebærer bl.a., at den pågældende inden for en begrænset frist, normalt 3 måneder, skal aflægge en kontrollerende førerprøve med deraf følgende risiko for ikke at bestå den her førerprøve. Den nuværende regel om betinget frakendelse af førerretten ved overskridelse af de tilladte hastighedsgrænser med mere end 70 pct. blev indført i 1997.
Lovforslaget indeholdt samtidig en tilkendegivelse til anklagemyndighed og domstole om, at bøderne for hastighedsoverskridelser burde forhøjes væsentligt.
Det var i et tidligere udkast til lovforslaget oprindelig foreslået, at førerretten skulle frakendes ved overskridelse af gældende hastighedsgrænser med 60 pct., men bl.a. Foreningen af Politimestre i Danmark og Rigspolitichefen udtalte, at en sådan skærpelse ville medføre et endog meget stort ressourceforbrug hos politi, anklagemyndighed og domstole gennem et stærkt stigende antal retssager.
Endvidere indførtes der jo i 1999 for tunge køretøjer, der overskrider de tilladte hastighedsgrænser på over 30 km/t, en betinget frakendelse af førerretten, såfremt overskridelsen overstiger 40 pct. af hastighedsgrænserne.
Herudover er der i efteråret 2000 truffet beslutning om at indføre automatisk hastighedskontrol som en landsdækkende ordning, hvorfor der bliver indført en mere intensiv hastighedskontrol end hidtil for særlig farlige og følsomme vejstrækninger.
Regeringen har endvidere i forgårs fremsat et lovforslag, hvorefter det foreslås, at der indføres bestemmelser om et kørselsforbud, et såkaldt prøvekørekort, for førstegangserhververe af førerret, der inden for de første 2 år begår en overtrædelse af færdselsloven, som i dag medfører en betinget frakendelse af førerretten.
Endelig vil regeringen i næste folketingssamling fremsætte lovforslag om en såkaldt klippekortsordning for kørekort.
Regeringen finder på baggrund af disse tiltag, at der ikke er grundlag for at indføre yderligere skærpelser på færdselslovens område.
Også fordi vi stadig væk mener, at man må lytte til problemstillingen omkring domstolenes tilsanding, må vi afvise forslaget, selv om vi har stor forståelse for det.
Jeg skal da ikke til sidst undlade at sige
, at jeg da godt kunne føle mig fristet til - og det tror jeg også er på justitsministerens vegne - at spørge forslagsstillerne, om de i givet fald vil være med til at tilføre bl.a. politiet de nødvendige ressourcer i form af personaletilførsler, som vil være følgen, hvis det her forslag skal være andet og mere end blot et symbolsk bidrag til forbedring af færdselssikkerheden.
Et bekræftende svar er jeg da sikker på at især justitsministeren vil være glad for.